Komisijos reglamentas (EEB) Nr. 1381/80
1980 m. birželio 5 d.
iš dalies keičiantis Reglamentą (EEB) Nr. 1822/77 dėl bendros atsakomybės mokesčio rinkimo 1980-1981 pieno metais pieno ir pieno produktų sektoriuje
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1977 m. gegužės 17 d. Tarybos reglamentą (EEB) Nr. 1079/77 dėl bendros atsakomybės mokesčio ir priemonių, išplečiančių pieno bei pieno produktų rinkas [1] su paskutiniais pakeitimais, padarytais Reglamentu (EEB) Nr. 1364/80 [2], ypač į jo 6 straipsnį,
kadangi bendros atsakomybės mokestis, taikytinas 1980-1981 pieno metais, sudaro 2 % tais pieno metais galiojančios tikslinės pieno kainos;
kadangi dėl to 1977 m. rugpjūčio 5 d. Komisijos reglamento (EEB) Nr. 1822/77, nustatančio išsamias pienui ir pieno produktams nustatyto bendros atsakomybės mokesčio rinkimo taisykles [3], su paskutiniais pakeitimais, padarytais Reglamentu (EEB) Nr. 1362/79 [4], 2 straipsnio 1 dalies pirmoje pastraipoje ir 5 straipsnio 2 dalyje nurodytus skaičius būtina pakeisti;
kadangi, remiantis Reglamento (EEB) Nr. 1079/77 1 straipsnio 3 dalimi, tam tikruose rajonuose, kuriuose vienas gamintojas per metus pagamina 60000 kilogramų, nuo šiol iš gamintojų bus imamas mažesnis mokestis; kadangi būtina nustatyti pirmiau minėto sumažinto mokesčio sumas ir jo surinkimą reglamentuojančias taisykles;
kadangi, remiantis Reglamento (EEB) Nr. 1079/77 3 straipsnio 2 dalies antra pastraipa, valstybės narės įpareigojamos imtis būtinų priemonių, kad nustatytų ūkių, kuriems būtų taikoma sumažinta mokesčio norma, geografinė vieta; kadangi tam reikėtų numatyti specialią nuostatą, leidžiančią įgyvendinti šias priemones;
kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1822/77 iš dalies keičiamas taip:
1) 2 straipsnis pakeičiamas taip:
"2 straipsnis
1. 1980-1981 pieno metais mokestis už 100 kilogramų karvės pieno yra:
a) 0,4452 ekiu, turint omenyje Reglamento (EEB) Nr. 1079/77 2 straipsnio 2 dalyje nustatytą bendrą normą;
b) 0,3339 ekiu, turint omenyje sumažintą normą, gautą taikant Reglamento (EEB) Nr. 1079/77 1 straipsnio 3 dalyje nurodytą koeficientą.
2. 1 dalies b punkte minima sumažinta norma imama už tą pieno kiekį, kurį nuo konkrečių pieno metų pradžios pristatė gamintojai, kurių ūkiai yra viename iš Reglamento (EEB) Nr. 1079/77 1 straipsnio 3 dalyje nustatytų regionų, kuriuose neviršijama 60000 kilogramų riba. 1 dalies a punkte minima bendra norma taikoma kiekiui, kuris viršija minėtą kiekį, pateiktą gamintojų per tuos pačius pieno metus.
3. Jei gamintojui mokama už pristatytą pieną litrais, perskaičiuojant į kilogramus taikomas koeficientas 1,03.
4. Mokėjimų sąskaitoje pieno pirkėjai atskirai nurodo kiekvieno gamintojo sumą, iš kurios išskaičiuotas bendros atsakomybės mokestis, 2 dalyje nurodytiems ūkiams atskirdami sumą, išskaičiuotą pagal sumažintą mokesčio normą, nuo sumos, išskaičiuotos taikant bendrą muito normą tada, kai metinio kiekio riba viršijama."
2) 3 straipsnio 2 dalies pirmoje pastraipoje žodžiai "ūkiai, esantys viename iš Reglamento (EEB) Nr. 1079/77 1 straipsnio 2 dalyje nurodytų regionų" pakeičiami žodžiais "ūkiai, esantys viename iš Reglamento (EEB) Nr. 1079/77 1 straipsnio 2 ir (arba) 3 dalyje nurodytų regionų".
3) 3 straipsnio 3 dalis papildoma šia pastraipa:
"Jei pirkėjas konkrečiu laikotarpiu pirko pieną iš ūkių, esančių viename iš Reglamento (EEB) Nr. 1079/77 1 straipsnio 3 dalyje nurodytų regionų, pirmos pastraipos a punkte minimoje ataskaitoje atskirai nurodomi tų ūkių pristatyti pieno kiekiai ir pieno kiekiai, kuriems taikyta 2 straipsnio 1 dalies b punkte nurodyta sumažinta mokesčio norma."
4) 3 straipsnio 4 dalis pakeičiama taip:
"4. Tačiau kai pirkėjams taikoma 3 dalies antros pastraipos nuostata, trijų mėnesių arba 12 savaičių laikotarpį nuo 1980 m. birželio 1 d. valstybės narės gali leisti laikyti vienu laikotarpiu tokia prasme, kaip vartojama 3 dalies pirmoje pastraipoje."
5) 5 straipsnio 2 dalis pakeičiama taip:
"2. 1980-1981 pieno metais mokestis už 100 kilogramų nugriebto pieno arba pasukų, už kuriuos suteikiama 1 dalyje minima pagalba, yra:
a) 0,4897 ekiu, taikant Reglamento (EEB) Nr. 1079/77 2 straipsnio 2 dalyje nustatytą bendrą normą;
b) 0,3673 ekiu, taikant sumažintą normą, gautą taikant Reglamento (EEB) Nr. 1079/77 1 straipsnio 3 dalyje nurodytą koeficientą.
2 straipsnio 2 dalis pagal analogiją taikoma b punkte nurodytai sumažintai normai patikslinti."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1980 m. birželio 1 d.
Visas šis reglamentas yra privalomas ir tiesiogiai taikomas visose valstybėse narėse.
Priimta Briuselyje, 1980 m. birželio 5 d.